Joaquín Turina

Compositor ëspagneul.
Joaquín Turina Pérez a l'era nassù a Sivija ai 9 dë dzèmber dël 1882 e a l'é mòrt a Madrid ai 14 ëd gené dël 1949. A l'avìa dj'orìgin piemontèise.

A l'ha ancaminà a studié a Sivija për peui mudesse a Madrid. A l'é përfessionasse a Paris tra 'l 1905 e 'l 1914, e bele-lì a l'ha pijà 'd lession da Vincent d'Indy ant la Schola Cantorum e a l'ha 'dcò studià 'l pianofòrt con Moritz Moszkowski. Con sò amis e cambrada Manuel de Falla, ant la capital fransèisa a l'ha conossù 'd compositor professionista coma Maurice Ravel e Claude Debussy.

Dël 1914 a l'é torna mudasse a Madrid, andoa a l'ha travajà coma compositor, crìtich e magìster. Dal 1931 a l'ha tacà a mostré al Conservatòri Real.

A l'é stàit un tra ij component pì amportant dla scòla musical ëspagneula dël '900. Sò lengagi as peul disse romantich/ampressionista con vàire element melòdich gropà al folk ëspagneul.

An soe composission as peulo trovesse dzoratut ëd tòch për pianofòrt ma 'dcò 5 tòch për ghitara.

Turina, Joaquím